AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Sąžiningas apmokestinimas yra vienas iš pagrindinių Europos socialinės rinkos ekonomikos pamatų. Jis taip pat yra vienas iš svarbiausių Komisijos įsipareigojimo dėl žmonėms tarnaujančios ekonomikos ramsčių. Teisinga mokesčių sistema turėtų būti grindžiama tokiomis mokesčių taisyklėmis, kurios užtikrintų, kad kiekvienas sąžiningai mokėtų savo dalį, o mokesčius mokančioms įmonėms ir piliečiams būtų lengva jų laikytis.

Dar skubiau užtikrinti viešųjų finansų apsaugą verčia COVID-19 pandemija ir Rusijos agresijos karo prieš Ukrainą pasekmės. Valstybėms narėms reikės pakankamai mokestinių pajamų, kad jos galėtų finansuoti didžiules pastangas apriboti neigiamą ekonominį krizių poveikį ir kartu užtikrinti, kad būtų apsaugotos pažeidžiamiausios grupės. Šiomis aplinkybėmis kaip niekad svarbu užtikrinti mokesčių sistemos teisingumą užkertant kelią mokestiniam sukčiavimui, mokesčių slėpimui ir vengimui. Be to, siekiant geriau užkirsti kelią mokestiniam sukčiavimui, mokesčių slėpimui ir vengimui ES, be galo svarbu stiprinti mokesčių srities administracinį bendradarbiavimą ir keitimąsi informacija.

Konkrečiau, atsiradus alternatyvioms mokėjimo ir investavimo priemonėms, pavyzdžiui, kriptoturtui ir elektroniniams pinigams, gali sumenkti pastarųjų metų mokesčių skaidrumo pažanga ir kilti didelė mokesčių slėpimo rizika. Todėl Komunikate dėl sąžiningo ir supaprastinto apmokestinimo veiksmų plano, kuriuo remiama ekonomikos atgaivinimo strategija, Komisija įsipareigojo atnaujinti Direktyvą dėl administracinio bendradarbiavimo apmokestinimo srityje, kad išplėstų jos taikymo sritį, įtraukdama besivystančią ekonomiką, ir sustiprintų administracinio bendradarbiavimo sistemą.

Palaikydama Komisijos darbą, 2020 m. lapkričio 27 d. ECOFIN taryba priėmė Tarybos išvadas dėl teisingo ir veiksmingo apmokestinimo ekonomikos gaivinimo laikotarpiu, su skaitmeninimu susijusių mokestinių uždavinių ir gero mokesčių srities valdymo Europos Sąjungoje ir už jos ribų.

ECOFIN tarybos ataskaitoje Europos Vadovų Tarybai mokesčių klausimais, kurią Europos Vadovų Taryba patvirtino 2021 m. gruodžio 1 d., teigiama, jog „tikimasi, kad 2022 m. Komisija pateiks pasiūlymą dėl teisėkūros procedūra priimamo akto dėl Direktyvos 2011/16/ES dėl administracinio bendradarbiavimo apmokestinimo srityje tolesnės peržiūros, kiek tai susiję su keitimusi informacija apie kriptoturtą ir sprendimais dėl mokesčių turtingiems asmenims.“

2022 m. kovo 10 d. Europos Parlamentas priėmė Rezoliuciją su rekomendacijomis Komisijai dėl sąžiningo ir supaprastinto apmokestinimo remiant ekonomikos atgaivinimo strategiją, kurioje Europos Parlamentas palankiai vertina veiksmų planą ir remia visapusišką jo įgyvendinimą, būtent, ragina Komisiją išplėsti automatinį keitimąsi informacija, kad jis apimtų ir kitas pajamų ir turto kategorijas, kaip antai kriptoturtą.

Šis pasiūlymas taip pat turėtų būti vertinamas atsižvelgiant į lygiagrečiai EBPO vykdyto darbo siekiant susitarti dėl keitimosi mokesčių tikslais informacija, susijusia su kriptoturtu, standarto ir bendro duomenų teikimo standarto taikymo srities išplėtimo, kad jis būtų taikomas ir elektroniniams pinigams, rezultatą – 2022 m. rugpjūčio mėn. buvo pasiektas susitarimas ir tai palankiai įvertinta per 2022 m. lapkričio mėn. Didžiojo dvidešimtuko aukščiausiojo lygio susitikimą Balyje priimtoje vadovų deklaracijoje.

Pastaraisiais metais ES dėjo daug pastangų kovodama su mokestiniu sukčiavimu, mokesčių slėpimu bei vengimu ir didindama skaidrumą. Buvo padaryta daug patobulinimų, visų pirma keitimosi informacija srityje, atlikus keletą Direktyvos dėl administracinio bendradarbiavimo apmokestinimo srityje (DAB) pakeitimų. Nepaisant to, Europos Audito Rūmų ataskaitoje ir Europos Parlamento rezoliucijoje atkreiptas dėmesys į tam tikrus neefektyvumo atvejus ir būtinybę kai kuriose direktyvos srityse imtis patobulinimų, susijusių su visų formų keitimusi informacija ir administraciniu bendradarbiavimu. Kaip problemiškiausi sistemos elementai buvo nurodytas konkrečių nuostatų dėl elektroninių pinigų ir centrinio banko skaitmeninių valiutų trūkumas, su mokesčiais susiję tarpvalstybiniai sprendimai dėl didelės grynosios vertės turto turinčių fizinių asmenų ir nepakankamas reikalavimų laikymosi užtikrinimo priemonių aiškumas.

Europos Audito Rūmų ataskaitoje pažymima, kad „į keitimosi informacija taikymo sritį neįtrauktos kriptovaliutos. Jeigu mokesčių mokėtojas laiko pinigus elektroninėmis kriptovaliutomis, platformos arba kitų elektroninių paslaugų teikėjas, teikiantis portfelio paslaugas tokiems klientams, nėra įpareigotas deklaruoti jokių tokių gautų sumų arba pelno mokesčių administratoriams. Todėl tokiose elektroninėse priemonėse laikomi pinigai lieka didžia dalimi neapmokestinti.“

Taigi akivaizdu, kad reikia tobulinti esamą Europos Sąjungos informacijos mainų ir administracinio bendradarbiavimo sistemą.

Be to, kad turėtų būti griežtinamos šiuo metu galiojančios taisyklės, ES būtina išplėsti administracinį bendradarbiavimą, kad jis apimtų ir naujas sritis. Taip siekiama spręsti dėl vis didėjančio kriptoturto naudojimo investavimo tikslais masto kylančias problemas. Tai padės ES mokesčių administratoriams geriau ir veiksmingiau rinkti mokesčius ir neatsilikti nuo naujų pokyčių, ypač atsižvelgiant į tai, kad valstybėse narėse naudojamos skirtingos kriptoturto apmokestinimo sistemos. Dėl kriptoturto ypatybių mokesčių administratoriams labai sunku atsekti ir nustatyti apmokestinimo momentus. Ši problema ypač paaštrėja, kai prekyba vykdoma naudojant kriptoturto paslaugų teikėjus arba kriptoturto operatorius, įsikūrusius kitoje šalyje, arba kai prekyba vykdoma tiesiogiai tarp kitoje jurisdikcijoje įsisteigusių fizinių asmenų arba subjektų. Kadangi nepakankamai pranešama apie pajamas iš investicijų į kriptoturtą, valstybės narės gauna nepakankamai mokestinių pajamų. Be to, dėl šios priežasties kriptoturto naudotojai įgyja pranašumą prieš naudotojus, kurie į kriptoturtą neinvestuoja. Nepašalinus šios reguliavimo spragos, neįmanoma pasiekti sąžiningo apmokestinimo tikslo. Siekdama šias problemas išspręsti, Komisija ir teikia šį pasiūlymą, grindžiamą EBPO taikoma ataskaitų apie kriptoturtą teikimo sistema. Pagal šią sistemą nustatomos duomenis teikiantiems kriptoturto paslaugų teikėjams taikomos išsamaus patikrinimo procedūros, duomenų teikimo reikalavimai ir kitos taisyklės. Pagrindinis pasiūlymo ir EBPO duomenų apie kriptoturtą teikimo sistemos skirtumas yra tas, kad ES rinkoje veikiančių kriptoturto paslaugų teikėjų veikla reglamentuojama pagal Reglamentą XXX.